NaiveNeuron/SloPal huggingface dataset:
Fecko, Martin, poslanec NR SR (2021-11-04):
Ďakujem pekne. Ďakujem pánu kolegovi, že tak rozšír... rozšírne, by som povedal a myslím si, aj odborne vykladal, akým spôsobom sa ochrana prírody na Slovensku riadi, riadila, a som rád, že tam spomenul aj rangerov, to znamená, že potrebujeme do krajiny aj tých, ktorí budú sprevádzať tých ľudí, resp. dozerať na tú ochranu prírody. A neviem, či vie, vedia moji kolegovia a kolegyne, že aj na Slovensku vychovávame každý rok 30-40 rangerov, ktorí cez Technickú univerzitu Žilina sú absolventmi a môžu, verím, že budú a nájdu pracovné zaradenie aj tu na Slovensku, pretože momentálne veľa z nich viac menej vyštuduje a opúšťa našu krajinu. Ďalej by som sa chcel vyjadriť k tomu, že kolega Šíbl spomínal a ukazoval ako vzor Šumavu. Áno, že Národný park Šumava, ako tam boli, pozerali, čo tam všecko je, tak sa chcem opýtať, pretože z mne dostupných údajov Národný park Šumava má rozpočet 15 mil. Z toho je 10 mil. z ťažieb a 5 mil. dáva štát. Akým spôsobom my plánujeme v našich parkoch, keď uvidíme, urobíme tú reformu, aký podiel bude štátneho a, by som povedal, iného rozpočtu ktorý bude nejakým spôsobom dorábaný. A nakoniec ešte sa jedná, by som povedal, súhlasné stanovisko moje k tomu, že keď kolega Šíbl povedal, že odkláňame sa od toho konzervatívneho, by som povedal, že vnímania ochrany prírody, že nejaký, nejaké územie chránené ohradíme, aby tam nikto nemohol chodiť. No to sa nedá, pretože tým pádom ho strácame, a myslím si, že musíme sa poučiť z dejín, takže som veľmi rád, že bude to aktívna ochrana prírody, kde sa bude aj manažovať tak, aby ten druh, ktorý je chránený, tam vydržal.
Kazda, Radovan, poslanec NR SR (2020-07-24):
Pán Žiga, oceňujem vaše rétorické obraty, to bolo naozaj úžasné, ktoré z veľkej časti nehovorili o ničom, ale napriek tomu súhlasím s niektorými kritikami, ktoré ste povedali, ale nebude čas teraz na tie dve minúty reagovať, takže skúsim iba tie dve veci, s ktorými naozaj nesúhlasím, a to je to, že pán premiér sa išiel schovať do Bruselu, to vyzerá naozaj ako taká konšpiračná teória, že, že celý Brusel, celá Európska komisia a všetci napasovali nejaký termín, kedy sa toto, kedy sa zverejní otázka, otázka diplomovej práce, tak aby sa mohol ísť pán premiér schovať do Bruselu. No gratulujem, tak ako to je naozaj úžasná konšpiračná teória. A potom je tam, tam, tá inform..., tá informácia, ktorá už z vašich úst zaznela, že odmietli rokovať, vláda odmietla rokovať o znížení poplatku bankového, veď vy sám ste nedávno povedali, že, že ten bankový odvod viedol k zvýšeniu bankového poplatku, no tak nerozumiem, že, však bolo to za vašich vlád, kedy ste to, kedy ste to, kedy sa tento návrh presadil, a vedeli ste o tom a teraz hovoríte, že odmietali rokovať o znížení bankového poplatku, tak to mi naozaj nejde vôbec, vôbec do hlavy, sa mi zdá, že to vlastne idete sami proti sebe. Tá tretia vec, ktorú som chcel povedať a ktorú som sa vás spýtal, je, že teda, že čo považujete za dôvod pre odvolanie vlastne celej vlády vrátane pána Matoviča, že nekoná v záujme občanov. Viem, že za tie dve minúty nezodpoviete, ale naozaj by ma to zaujímalo. Ďakujem.
Kazda, Radovan, poslanec NR SR (2022-04-28):
Ďakujem. Ťažko sa po tejto nekultúrnej vložke reaguje. (Reakcie z pléna a prerušenie vystúpenia predsedajúcim.)
K. Sárközy, poslankyňa: (2005-10-26):
V súlade s § 73 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov podávam v prvom čítaní spravodajskú správu o predmetnom návrhu zákona. Konštatujem, že uvedený návrh zákona spĺňa po formálno-právnej stránke všetky náležitosti uvedené v § 67 a § 68 zákona č. 350/1996 Z. z. ako i náležitosti určené v legislatívnych pravidlách. Z toho vyplýva, že návrh zákona obsahuje paragrafované znenie a dôvodovú správu. Predložený návrh zákona reaguje na poznatky z aplikačnej praxe a potrebu prebratia smerníc Európskeho spoločenstva a Európskej únie do našej legislatívy. Ide o významnú novelu zákona o sociálnom poistení, ktorého aplikácia vyvolala aj negatívne reakcie verejnosti, najmä poberateľov starobných dôchodkov. Najvýznamnejšími zmenami v predloženom návrhu zákona sú opätovne prehodnocovanie invalidných dôchodkov, znižovanie odvodov pre samostatne zárobkovo činné osoby, zmena tvorby správneho fondu, zmeny vo zvyšovaní dôchodkových dávok a úprava priemerného osobného mzdového bodu. Návrh zákona bol prerokovaný v Rade hospodárskeho a sociálneho partnerstva, ktorá nedospela k dohode z dôvodu nesúhlasu Konfederácie odborových zväzov Slovenskej republiky a Republikovej únie zamestnávateľov. Dámy a páni s ohľadom na oprávnenia ktoré pre mňa ako pre spravodajkyňu vyplývajú z § 73 zákona Národnej rady Slovenskej republiky č. 350/1996 Z. z. o rokovacom poriadku v znení neskorších predpisov, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) zákona č. 350/1996 Z. z. na tom, že po rozprave odporučí uvedený návrh zákona prerokovať v druhom čítaní. Súčasne odporúča v zmysle § 74 ods. 1 zákona č. 350/1996 Z. z. o rokovacom poriadku v znení neskorších predpisov v súlade s rozhodnutím predsedu Národnej rady Slovenskej republiky pod číslom 1346 z 5. októbra 2005 prideliť návrh zákona na prerokovanie ústavnoprávnemu výboru, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre zdravotníctvo a Výboru Národnej rady Slovenskej republiky pre sociálne veci a bývanie. Ďakujem vám, pán predsedajúci, skončila som. Môžete otvoriť rozpravu.
Paška, Pavol, predseda NR SR (2013-11-27):
(Hlasovanie.) 144 prítomných, 82 za, 62 sa zdržalo. Tieto body sme schválili.
Pellegrini, Peter, predseda NR SR (2015-11-11):
Prezentujme sa a hlasujme o návrhu zákona ako o celku s odporúčaním gestorského výboru schváliť ho. (Hlasovanie.) Prítomných 132 poslancov, za hlasovalo 81, proti bolo 28, zdržalo sa 23 poslancov. Konštatujem, že Národná rada schválila vládny návrh zákona o jednotnom informačnom systéme v cestnej doprave. Panie kolegyne, páni kolegovia, ešte budem mať niekoľko návrhov na zmenu programu, o ktorých požiadam hlasovať. Panie poslankyne, páni poslanci, chcem vás požiadať o odsúhlasenie zmeny programu 58. schôdze. Navrhujem, aby sme bod programu 39, to je tlač 1679, vládny návrh novely zákona č. 319/2002 Z. z. o obrane, ktorým sa mení a dopĺňa zákon o lesoch, aby sme ho prerokovali až po prerokovaní bodu 72, teda ako posledný vládny návrh zákona, aby bol ešte dostatok času na prediskutovanie všetkých jeho náležitostí. Je s tým všeobecný súhlas? (Súhlasná reakcia pléna.) Ďakujem pekne, takže budeme rokovať o tejto tlači až po prerokovaní uvedeného bodu 72. Zároveň pán minister pôdohospodárstva nás požiadal z dôvodu zahraničnej pracovnej cesty o predradenie prerokovania jeho dvoch návrhov. To sú body 53 a 54, kde ide o vládny návrh novely zákona č. 136/2000 Z. z. o hnojivách (tlač 1642) a vládny návrh novely zákona č. 313/2009 Z. z. o vinohradníctve a vinárstve (tlač 1701). Preto navrhujem, aby sme tieto dva body prerokovali po prerokovaní bodov ministra hospodárstva. Je s tým všeobecný súhlas? (Súhlasná reakcia pléna.) Ďakujem veľmi pekne, konštatujem, že sme schválili aj tento návrh. Vyčerpali sme všetky body, o ktorých bolo treba hlasovať, s oznamami alebo procedurálnymi návrhmi sa hlásia páni poslanci. Pán predseda Raši.
M. Hort, podpredseda NR SR: (2008-02-05):
Chcete reagovať, pán poslanec? Zapnite, prosím vás, pána poslanca Kvorku, chce reagovať na rečníkov, ktorí vystúpili vo faktických poznámkach.
Laššáková, Jana, podpredsedníčka NR SR (2013-05-24):
S reakciou, pán poslanec? Nie. Nech sa páči, dávam slovo pánovi poslancovi Hlinovi, ktorý je písomne prihlásený do rozpravy.
Fecko, Martin, poslanec NR SR (2023-03-23):
Áno, ešte raz požiadam o jeho podporu, aby sme spriechodnili stav na Slovenskom pozemkovom fonde voči našim občanom, ktorí potrebujú takto tieto neknihované pozemky riešiť. A naši predkovia nám odkazujú, aby sme žili tak, aby bolo aj chleba aj neba. Ďakujem veľmi pekne.
Frešo, Pavol, poslanec NR SR (2013-03-25):
Ďakujem veľmi pekne, pani predsedajúca. Chcel som oceniť kolegov za to, že berieme túto diskusiu ako veľmi vecnú a v podstate pragmatickú. To prvé, čo chcem povedať ako poznámku k tomu, čo hovoril pán kolega poslanec Osuský. No ja viem dobre, ako tieto rozpočty vyzerajú a že naozaj to sú stovky rokov, kedy sa tam niekto znova vráti a opraví to, respektíve vychádza to na desiatky rokov pri ľahkých opravách. Chcem ale upozorniť, že to nie je len problém Bratislavy, je to naozaj problém celého Slovenska. Ak sa na to takto pozrieme, že je to vlastne infraštrukturálny dlh nás všetkých, tak naozaj vnímam tieto dva návrhy zákonov, lebo podľa toho, ako sú podané, tak naozaj nejde jeden bez druhého schváliť, ako začiatok dobrého riešenia možno pre konkrétny región, pre konkrétne mesto, ale ukazuje to smer, akým sa môžeme uberať, ukazuje to vlastne, načrtáva to riešenie samotné. Chcel by som sa vyjadriť aj k tomu, čo som nechcel už tam úplne tú diskusiu komplikovať práve tým, čo to znamená, keď ťažké nákladné autá chodia po dvojkách a trojkách cestách, len pre kolegyne, kolegov, možno ktorí tomuto mali, mali možnosť venovať iba menej času, chcem popísať, že mnohé z tých ciest neboli nikdy dizajnované, architektonicky riešené alebo stavebne na to, aby po nich chodili ťažké kamióny. Naozaj boli len na tú spomínanú, spomínanú škodovku, prípadne ako nejaký mikrobus alebo áviu. A zďaleka sa nerátalo, že pôjdu tak ťažké mechanizmy po nich, ktoré jednoducho tie cesty zničia po pár prejazdoch. Ja nie som si istý, pán kolega Érsek, že či teda zníženie mýta. Áno, možno by to pomohlo, len ja upozorním napríklad na prípad Pezinskej Baby, kde je zákaz vôbec chodenia takýchto zariadení alebo takýchto obrovských nákladných, nákladných súprav, a napriek tomu tam v noci nájdete okolo druhej tri za sebou idúce práve, bohužiaľ, od našeho severného suseda kamiónové súpravy. Čiže to bude nejaká kombinácia, nielen o zákaze, ale aj trochu o represii. A trochu aj možno o tom, že im ukážeme, kade má zmysel chodiť. Ďakujem veľmi pekne.
Blanár, Juraj, podpredseda NR SR (2023-06-27):
Pán poslanec Antal.
Pavlis, Pavol, minister hospodárstva SR (2015-02-04):
Ďakujem za slovo, pán podpredseda. Vážené panie poslankyne, páni poslanci, návrh zákona predkladám ako iniciatívny návrh vypracovaný nadväzne na úlohy vyplývajúce z nariadenia komisie o vyhlásení určitých kategórií pomoci za zlučiteľné s vnútorným trhom. Cieľom návrhu zákona je zabezpečiť poskytovanie investičnej pomoci v súlade s nariadením Európskej únie. Vzhľadom na to, že investičná pomoc je štátnou pomocou a podľa zákona o štátnej pomoci sa poskytuje v súlade so zákonom o investičnej pomoci, ktorý je schémou štátnej pomoci a je bezodkladne potrebné zosúladenie tohto zákona s nariadením Európskej únie. Návrh zákona ďalej obsahuje legislatívno-technické úpravy, ako aj zmeny a doplnenia súvisiace so zrýchlením procesu schvaľovania investičnej pomoci, a to skrátením konania. Návrhom zákona sa tiež zavádza povinnosť zverejňovania rozhodnutí o investičnej pomoci. Predložený návrh zákona je v súlade s Ústavou Slovenskej republiky. Vážený pán predsedajúci, vážené panie poslankyne, páni poslanci, dovoľujem si vás požiadať o schválenie predloženého návrhu. Ďakujem.
V. Veteška, podpredseda NR SR: (2007-05-10):
F. Kašický, minister obrany SR: Vážený pán poslanec, áno, tento termín je reálny a Ministerstvo vnútra Slovenskej republiky robí všetky potrebné kroky, aby aj bol dodržaný. Dňa 14. marca tohto roku bol schválený uznesením vlády č. 246/2007 Akčný plán pre zabezpečenie vstupu Slovenskej republiky do Schengenského priestoru. Ten je pravidelne aktualizovaný na stretnutiach medzirezortnej skupiny a čiastkových pracovných skupín, ktoré sa venujú jednotlivým oblastiam. Dňa 21. marca tohto roku sa uskutočnila opakovaná návšteva Schengenskej hodnotiacej komisie v oblasti ochrany osobných údajov, ktorá bola prvá z troch plánovaných revízií implementácie schengenského aquis na Slovensku. Hodnotiaca správa bola pozitívna. Jedinou podmienkou je nadobudnutie účinnosti novely zákona č. 171/1993 Z. z. o Policajnom zbore. Na poslednej Rade ministrov spravodlivosti a vnútra, ktorá sa uskutočnila 20. apríla tohto roku, bol predložený návrh rozhodnutia rady o uplatňovaní ustanovení schengenského aquis, týkajúcich sa Schengenského informačného systému v Českej republike, Estónskej republike, Lotyšskej republike a Litovskej republike, Maďarskej republike, Maltskej republike, Poľskej republike, Slovinskej republike a nakoniec Slovenskej republike, v ktorom sa stanovil konečný termín pre implementáciu schengenského aquis v súvislosti s informačným systémom na 1. 9. 2007, čím došlo k skráteniu pôvodného predpokladaného termínu 31. december 2007, kedy je predpokladané zrušenie kontrol na vnútorných hraniciach. Ďalšie kontrolné návštevy sa uskutočnia v júni 2007 k zabezpečeniu pozemnej hranice a v septembri 2007 k zabezpečeniu vzdušnej hranice. V septembri by sa takisto mala uskutočniť prvá návšteva hodnotiacej komisie k pripravenosti Slovenskej republiky k Schengenskému informačnému systému a k vybavenosti národnej ústredne. V rámci portugalskej iniciatívy bol vytvorený časový harmonogram príprav informačného systému, na základe ktorého mali byť následne vytvorené národné harmonogramy. Slovensko plne prevzalo a dodržiava tento portugalský model harmonogramu. Plánované finálne ukončenie a akceptácia druhej časti projektu je naplánované na 21. decembra tohto roku. Slovenská republika zároveň prevzala balíček informačných technológií k tomuto systému. Ďakujem veľmi pekne za pozornosť.
Zajačik, Vladimír, poslanec NR SR (2022-11-08):
Pán predseda, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie výborom: Ústavnoprávnemu výboru Národnej rady, Výboru Národnej rady pre financie a rozpočet, Výboru Národnej rady pre hospodárske záležitosti, Výboru Národnej rady pre pôdohospodárstvo a životné prostredie a Výboru Národnej rady pre verejnú správu a regionálny rozvoj. Ďalej, aby za gestorský výbor určila hlasovaním Výbor Národnej rady pre pôdohospodárstvo a životné prostredie a aby predmetný vládny návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade v prvom čítaní.
Figeľ, Ján, podpredseda NR SR (2015-03-10):
Nech sa páči, Miroslav Kadúc.
Vaľová, Jana, poslankyňa NR SR (2017-02-01):
Ďakujem veľmi pekne. Ja možno poviem tak trošku z praxe, zase z regiónu. Stále rozprávame o tom, že máme viacej poskytovať možno nejakých príspevkov pre zamestnávateľov, áno, samozrejme poskytujeme, ale ani peniaze z Európskej únií nie sú nevyčerpateľné. U nás je momentálne taký stav, že všetci tiež očakávajú nového investora. A keď som rozprávala naposledy s firmami, tak jedna chce prijať 50 ľudí, ktorá je už existujúca, ďalšia chce 100 ľudí, tak som si to narátala na 180. Minulý týždeň jedna firma prehlásila, že nemôže naplniť ani stav 60 ľudí a to z toho dôvodu, že ľudia nemajú pracovné zručnosti, aké si tá firma predstavuje. A ľudia zase hovoria, že majú nízke mzdy, za ktoré ich tá firma chce prijať do práce. Čiže naozaj ten štát čo môže urobiť? Stále tlačíme na to, aby boli minimálne mzdy, lebo ľudia by chceli ešte vyššie mzdy, ako im tie firmy ponúkajú. My nemôžme za tie firmy, ani za zahraničné firmy robiť nejaký manažment. Rovnako môžme len sprísniť a kontrolovať, aby títo zamestnanci neboli naozaj zneužívaní v niektorých firmách, a samozrejme nemôžme ako štát, veď štát nie je zodpovedný 100-percentne, ale vždycky je to ten trh, za vytváranie pracovných možností. A čo sa týka marginalizovaných skupín, tu by som možno povedala, že naozaj sa musíme vrátiť k bývalým, a teraz keď to slovo poviem, keď bol u mňa pán prezident, tak som povedala, že čo na to hovorí, sociálnym, ja by som ich nazvala, že obecné podniky. Naozaj obec, aj pán prezident súhlasil, lebo tie marginalizované skupiny naozaj nemajú tie návyky, aby si ich zobrali súkromní podnikatelia. Mne pracuje v technických službách 60 ľudí. Ale im treba venovať dlhší čas, dlhšiu možnosť, aby mali pracovné návyky. A naozaj by sme sa vrátiť k nejakým obecným podnikom a naozaj tie skupiny ľudí, ktoré nie sú dneska zamestnateľní, takýmto spôsobom priviesť k práci.
Glváč, Martin, podpredseda NR SR (2017-12-05):
Pán poslanec Suchánek.
Čekovský, Kristián, poslanec NR SR (2020-09-29):
To sú návrhy toto.
M. Hort, podpredseda NR SR: (2008-07-02):
Nech sa páči, pán poslanec Hrušovský.
Pellegrini, Peter, podpredseda NR SR (2020-09-22):
Pán poslanec Šefčík.
V. Tomanová, ministerka práce, sociálnych vecí a rodiny SR: (2007-02-08):
Vážené dámy, vážení páni poslanci, jednoznačne odpovedala som na otázky, ktoré mi boli položené a účelom mojich vyjadrení v tomto rozhovore určite nebolo zneistenie občanov, ktorí sú v I. aj v II. pilieri. Mojím zámerom bolo poukázať na niektoré skutočnosti, ktoré sú v súčasnosti upravené v zákone o starobnom dôchodkovom sporení, a to predovšetkým na platby príspevkov na starobné dôchodkové sporenie za občanov, ktorí nevykonávajú zárobkovú činnosť. Vyjadrila som názor, že príspevky na starobné dôchodkové sporenie, ktoré spravujú súkromné spoločnosti, by mali byť odvádzané výlučne z výkonu zárobkovej činnosti sporiteľa, a nie z finančných prostriedkov, ktoré sú súčasťou verejných financií. Ide o sporiteľov, ktorí vstúpili do II. piliera z dôvodu výkonu zárobkovej činnosti, avšak po tomto ide aj o sporiteľov, ktorí vstúpili do II. piliera z dôvodu výkonu zárobkovej činnosti, avšak po tomto vstupe sa stali invalidnými a z toho titulu a z dôvodu poberania invalidného dôchodku príspevky do II. piliera za nich platí Sociálna poisťovňa. Tieto platby príspevkov do súkromných spoločností sa uskutočňujú z Fondu invalidného poistenia výlučne na princípe sociálnej solidarity všetkých poistencov, ktorí vykonávajú zárobkovú činnosť a platia poistné na invalidné poistenie. Keďže rozpočet Sociálnej poisťovne, ktorý tvorí aj základný fond invalidného poistenia, je súčasťou verejných financií, tieto prostriedky by mali byť použité výlučne vo verejnom záujme. Zopakujem, sú súčasťou verejných financií, a preto by tieto prostriedky mali byť použité výlučne vo verejnom záujme. Tento verejný záujem však nie je naplnený, pretože aj z príspevkov platených Sociálnou poisťovňou z Fondu invalidného poistenia súkromné spoločnosti majú právo na odplatu za správu dôchodkového fondu a odplatu za vedenie osobného dôchodkového účtu sporiteľa. Rovnaký názor zastávam aj vo vzťahu k sporiteľom, za ktorých príspevky do II. piliera sú hradené zo štátneho rozpočtu z dôvodu starostlivosti o dieťa alebo z dôvodu opatrovania občana s ťažkým zdravotným postihnutím. Keďže aj príspevky za týchto sporiteľov sú hradené z verejných zdrojov, je odôvodnené, aby občania za obdobie vykonávania takýchto činností boli poistení výlučne v I. pilieri. Cieľom mojich vyjadrení teda nebolo zneistiť občanov, pretože príspevky do II. piliera, ktoré boli odvedené na ich osobný dôchodkový účet z dôvodu výkonu zárobkovej činnosti, budú naďalej spravovať súkromné dôchodkové správcovské spoločnosti a do I. piliera by mali byť prevedené len tie príspevky, ktoré za nich zaplatil štát alebo Sociálna poisťovňa a ktoré budú zohľadnené v sume ich budúceho dôchodku z I. piliera v plnej výške. Vo vzťahu k zárukám upraveným v zákone o starobnom dôchodkovom sporení je potrebné uviesť, že túto záruku, t. j. ručenie Sociálnej poisťovne a štátu za škodu spôsobenú na majetku v dôchodkovom fonde je potrebné rozšíriť aj o záruku dôchodkovej správcovskej spoločnosti. Ďakujem, pán predsedajúci, skončila som.
A. Belousovová, podpredsedníčka NR SR: (2009-06-18):
Dávam slovo spoločnému spravodajcovi z výboru pre hospodársku politiku pánovi poslancovi Pavlovi Prokopovičovi, aby informoval Národnú radu o výsledku rokovania výborov o tomto návrhu zákona a aby odôvodnil návrh a stanovisko gestorského výboru. Nech sa páči, pán poslanec.
Bugár, Béla, podpredseda NR SR (2016-09-22):
Nech sa páči, prezentujme sa a hlasujme o tomto návrhu. (Hlasovanie.) Prítomných 112 poslancov, za 23, proti 23, zdržalo sa 61, 5 nehlasovali. Návrh sme neprijali. Pani poslankyňa teraz uvedie hlasovanie k návrhu poslancov Kotlebu, Schlosára, Uhríka, Beluského a Grausovej na vydanie ústavného zákona, ktorým sa mení ústava, tlač 114 (pozn. red.: správne „214“). Nech sa páči. (Hlasovanie o návrhu poslancov Národnej rady Slovenskej republiky Mariana Kotlebu, Rastislava Schlosára, Milana Uhríka, Martina Beluského a Natálie Grausovej na vydanie ústavného zákona, ktorým sa mení Ústava Slovenskej republiky č. 460/1992 Zb. v znení neskorších predpisov , tlač 214.)
Kuriak, Milan, poslanec NR SR (2021-05-12):
Ďakujem za slovo, pán predseda. Pochádzam z deviatich detí a ako otcovi viacerých detí je mi prvoradá, je mi prorodinná politika veľmi blízka a prvoradá. Určite si rodiny s deťmi zaslúžia omnoho väčšiu podporu, aby mohli dôstojne žiť a vychovávať svoje deti. Vy poslanci zo SMER-u, keď ste boli pri moci a pri vláde dvanásť rokov za dobrej ekonomickej situácie, ste o rodiny s deťmi nemali záujem. Príspevky na deti boli doslova almužna. Zrazu vám na rodinách a deťoch začína veľmi záležať, aby ste získali politické body. Kde ste boli dvanásť rokov? Mnohé rodiny ste priviedli k chudobe a nedostatku. Skutočný záujem o rodiny s deťmi má prvýkrát súčasná vláda. Minister financií Igor Matovič sa o výraznom zvýšení pomoci rodinám s deťmi viackrát jasne a zrozumiteľne vyjadril a ja som si istý, že pomoc bude reálna, že nebude to len o prázdnych sľuboch. Za váš návrh by som zahlasoval všetkými desiatimi, ale asi ho nepodporím. Ešte si do hlasovania toto veľmi dôsledne rozmyslím, že ako zahlasujem, lebo vám ide len o politické body a určite nie o úprimný záujem o rodiny a deti. Za dvanásť rokov vašej vlády ste rodinám veľmi ublížili a nechali ste mnohé rodiny živoriť. Vaša sociálna politika a postoj k rodinám bola necitlivá, arogantná a sebecká. Mnohé rodiny doslova prežívali vďaka pomoci dobrodincov. Ďakujem. (Potlesk.)
Laššáková, Jana, poslankyňa NR SR (2011-07-13):
Ďakujem pekne za slovo. Chcem, pán podpredseda, ti poďakovať za tvoj vysoko odborný výklad, ako aj stanovisko k predloženým návrhom zákona. Ja si tiež myslím, že pred represiou má pôsobiť prevencia, to znamená, že naozaj treba začať využívať všetky právne prostriedky na to, aby ku nebezpečným konaniam pre spoločnosť nedochádzalo. Ako som už aj včera uviedla, trestný kódex je príliš vážna norma na to, aby sme len tak v parlamente k nemu dali pozmeňujúce návrhy, ktoré neprešli, možno širokou odbornou diskusiou alebo diskusiou vo verejnosti. Ja budem veľmi zvedavá, aké stanovisko zaujme pani ministerka k týmto predloženým návrhom, pretože evidentne sú nad rámec predloženej novely Trestného zákona, ktorá bola predložená aj na pripomienkové konanie, schválená vládou. A potom táto novela prišla na rokovanie parlamentu. Skúsme byť naozaj racionálni a nedávať do Trestného zákona a do Trestného poriadku len veci, ktoré majú represívny charakter, a snažme sa využívať preventívne opatrenia. Ďakujem pekne.
Fecko, Martin, poslanec NR SR (2022-12-01):
Viete čo, máme ešte faktické k tomu (rečník ukázal rukou na elektronickú tabuľu v sále), takže berem takto, že asi, asi to prerušíme a hotovo, bude to rozumnejšie.
Cmorej, Peter, poslanec NR SR (2022-11-08):
Pán predsedajúci, dajte, prosím, hlasovať o bode 4 môjho pozmeňujúceho a doplňujúceho návrhu.
R. Madej, poslanec: (2009-02-03):
Ja chcem oceniť, že ministerstvo reaguje, aktuálne reaguje na situáciu, ktorá je v dôsledku hospodárskej krízy, že ministerstvo a vláda Slovenskej republiky iniciatívne reaguje, a dôkazom toho je aj získanie a alokácia finančných prostriedkov vo výške vyššej ako 300 mil. eur, cca 10 mld. korún, ktoré sú aj na tieto opatrenia aj týmto návrhom zákona. Preto hovorím a nedá sa povedať, že niečo také mohlo byť už dávno, keďže reagujeme na situáciu, ktorá vznikla za posledných pár týždňov a mesiacov. Ja som presvedčený, že celé toto, celý tento obraz, ktorý je, hovorí o tom, že kríza, či to chcete počuť, alebo nie, je výsledkom politiky, možno aj akú vy prenášate, pretože trh nevyrieši všetko. Keby trh všetko vyriešil, tak kríza nie je. A ja som rád, že ministerstvo a vláda... (Prerušenie vystúpenia časomierou.)
Hort, Milan, podpredseda NR SR (2010-10-14):
Ďakujem pekne, pani predsedníčka vlády. Pýtam sa vás, pán poslanec, či chcete predložiť doplňujúcu otázku. Nie. Ďakujem pekne. Ako druhý bol vylosovaný, alebo bola vylosovaná pani poslankyňa, pardon, bol vylosovaný pán poslanec Andrej Kolesík. Jeho otázka znie: „Vážená pani premiérka, neprekáža vám spôsob, akým nadobudli vaši stranícki kolegovia pán Mikloš a pani Žitňanská lukratívne byty v bratislavskom Starom Meste? Považujete za etické a morálne, aby solventní ľudia nadobúdali lukratívne byty za smiešne sumy od svojich straníckych nominantov v Starom Meste?“ Nech sa páči, pani premiérka.
P. Paška, poslanec: (2004-11-30):
Chcem hneď povedať, že sme sa snažili byť nesmierne diplomatickí a, poviem to úprimne, veľmi citlivo pristúpiť k tejto téme. Debatu o tom, koho personálne podporuje toto uznesenie, ste vyvolali práve vy. Ja už naozaj s kolegami sme nevedeli nájsť diplomatické riešenie. Ale teraz skončím ako predseda zahraničného výboru a poviem vám to ako poslanec Národnej rady. Nuž rozhodol som sa iniciovať toto uznesenie aj preto, pretože tiež, Miki Juščík, bývam na východe a chcem, aby z priestoru Ukrajiny bola opäť oblasť, kde bude Slovensko vedieť obchodovať, kde sa rodiny, ktoré sú dnes rozdelené hranicou, ktorá sa môže stať, môže stať železnou oponou, sa mohli opäť spájať, aby Slovensko nemuselo vynakladať milióny korún... (Ruch v sále.)
Šimkovičová, Martina, poslankyňa NR SR (2019-03-29):
Pán Poliačik, každý sem do tohto pléna prišiel z nejakého prostredia, z bábkového divadla, z obchodu alebo z televízie, ako ste spomínali. Pani Dubačová, ja osobne pätnásť rokov som pracovala v nadácii pre deti s chorobami srdiečka a venovala som sa aj tomu, čo som vyštudovala, a to je špeciálnej pedagogike. Pán Baránik, na vás je škoda reagovať, pán pseudoprávnik. Ale poďme k podstate. Pán Poliačik, vy si naozaj myslíte, že Istanbulský dohovor vyrieši, zabráni násiliu, ktoré je páchané na ženách? Vy si naozaj myslíte, že nejakú zbraň zoberie Istanbulský dohovor z rúk toho násilníka a že sa toto nestane? Pán Budaj, veď my sme právny štát, boj proti násiliu na ženách je u nás legislatívne ošetrené a všetci to odsudzujeme. Sú orgány na to určené, ktoré toto riešia a majú to riešiť. A koniec koncov o chvíľu hlasujeme a všetci, ktorí sme tu prítomní, rozhodneme o Istanbulskom dohovore.
P. Hrušovský, predseda NR SR: (2005-06-22):
Nech sa páči, pán poslanec Cuper. J. Cuper, poslanec: Vážený pán predseda, zároveň predsedajúci, milé dámy, vážení páni, vážení hostia na balkóne tejto snemovne. Toto bude moje najkratšie vystúpenie v Národnej rade. Pán predkladateľ, som rád, že ste navrhli takúto novelu zákona o vlastníctve bytov a nebytových priestorov, pretože ja som v našom bytovom spoločenstve na Búdkovej 32 a 34 takúto praktickú úpravu presadil už pred tromi rokmi a môžem vám vrelo odporúčať, mám s ňou veľmi dobré skúsenosti. Ďakujem za pozornosť. Teraz to bude mať aj zákonný podklad, takže budem im to môcť predložiť, ak to schválime. Ďakujem. (Potlesk.)
Mazurek, Milan, poslanec NR SR (2018-06-12):
Presne tak, Marian, ja len, ja sa len divím alebo som taký udivený celkovo z postoja smerákov alebo hlavne ministerstva zahraničných vecí. Príde niekto, kto bol priamo na mieste, vysvetlí im, ako to je, stretol sa s najvyššími štátnymi autoritami, ktoré zodpovedajú za riešenie, resp. neriešenie tých daných konkrétnych problémov, o ktorých sa tu hovorí, a reakcia týchto mudrlantov, ktorí majú patent na rozum, na všetko a ešte používajú slovník na úrovni tínedžera 12-13-ročného, je, že to sú hlúposti, hoaxy, podvody, oni to vedia lepšie. Z bratislavskej kancelárie vedia všetko najlepšie a tá úroveň ich komunikácie je už jednoducho neuveriteľná. A naozaj mohli by ste si s tým spraviť jednoducho poriadok, pretože to, ako sa vyjadruje ministerstvo zahraničných vecí, ako nejaký pubertiak, to je naozaj na hanbu. A súvisí s tým aj to, ako sa vyjadruje nejaký ten váš pipík, ktorého tam máte na stránke Polície Slovenskej republiky, ktorý uráža, nadáva ľuďom. Veď jednoducho či už vyjadrovanie celkovo týchto štátnych inštitúcií, ktoré majú zodpovedať za riadenie štátu, nemôže vyzerať tak, ako vyzerá! A toto je celý ten problém, že vy ste nielen arogantní a namyslení, ale jednoducho odmietate, odmietate čo i len trošku pripustiť, že to, čo sa nám tu sype zo strany Spojených štátov amerických, Izraela, Turecka či bruselského diktátu, jednoducho propaganda, ktorá nekorešponduje s realitou. A namiesto toho, aby ste si tieto veci overili, zistili, aké sú, a sami sa presvedčili o tom, že či to, čo prezentujete, je pravda, alebo nie, tak mudrujete a arogantne nadávate každému, kto mal viac odvahy a rozumu ako vy všetci dokopy a ide si tieto veci overiť. To je jednoducho neuveriteľné!
Richter, Ján, minister práce, sociálnych vecí a rodiny SR (2018-11-29):
Ďakujem pekne za slovo, pán predseda Národnej rady. Vážené panie poslankyne, páni poslanci, návrh zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, sa predkladá na základe vládou schválenej stratégie pracovnej mobility cudzincov v Slovenskej republike. Hlavným cieľom návrhu zákona je zefektívniť, urýchliť a spružniť systém upravujúci vstup a pobyt štátnych príslušníkov tretích krajín na územie Slovenskej republiky za účelom zamestnávania, a to predovšetkým profesií identifikovaných nedostatkom pracovnej sily, najmä prostredníctvom týchto legislatívnych opatrení: Po prvé, zmena periodickej aktualizácie zoznamu zamestnaní s nedostatkom pracovnej sily z ročnej na štvrťročnú. Za ďalšie, rozšírenie možnosti vstupu štátnych príslušníkov tretích krajín na trh práce cez agentúry dočasného zamestnávania v prípade zamestnaní s nedostatkom pracovnej sily. Za ďalšie, nevyžadovanie dokladov o vzdelaní v prípade zamestnaní, ktoré sú regulovanými povolaniami. Zavedenie povinnosti zamestnávateľov nahlasovať voľné pracovné miesta, zjednotenie dĺžky preverovaného obdobia neporušenia zákazu ilegálneho zamestnávania na účely zamestnávania štátnych príslušníkov tretích krajín. Skrátenie lehôt pre posudzovanie žiadostí o udelenie prechodného pobytu za účelom zamestnávania z 90 na 30 dní v prípade zamestnaní s nedostatkom pracovnej sily. Taktiež sa navrhuje rozšírenie účelu lekárskej posudkovej činnosti aj o posudzovanie schopností uchádzača o zamestnanie plniť povinnosti vyplývajúce zo zákona o službách zamestnanosti s následným vyraďovaním tých uchádzačov o zamestnanie z evidencie uchádzačov o zamestnanie, ktorí na základe záverov lekárskej posudkovej činnosti nie sú schopní tieto povinnosti plniť, keďže tým nespĺňajú základné podmienky pre poskytovanie služieb zamestnanosti. V tejto súvislosti sa v čl. III novelizáciou zákona 580/2004 Z. z. o zdravotnom poistení navrhuje, aby fyzické osoby, ktoré budú vyradené z evidencie uchádzačov o zamestnanie z dôvodu, že vzhľadom na svoj zdravotný stav nie sú schopné plniť povinnosti vyplývajúce zo zákona o službách zamestnanosti pre uchádzačov o zamestnanie, zostali naďalej počas trvania pracovnej neschopnosti poistencami štátu, za ktorých poistné na verejné zdravotné poistenie bude platiť štát. V nadväznosti na zjednotenie systému upravujúceho vstup a pobyt štátnych príslušníkov tretích krajín na územie Slovenskej republiky za účelom zamestnávania sa v čl. II novelizáciou Zákonníka práce zavádza zákaz pre zamestnávateľa akýmkoľvek spôsobom obmedzovať zamestnanca v možnosti informovať o svojej mzde. Ide o opatrenie, ktoré má prispieť k zabráneniu zneužívania príchodu občanov tretích krajín na slovenský trh na sociálny damping v mzdovej oblasti. Ďakujem, skončil som.
Vetrák, Milan, poslanec NR SR (2023-01-26):
Ďakujem pekne za slovo. Tak najprv k tomu volebnému programu, k referendu a potom prečo september. No my by sme nemuseli vôbec sa rozprávať o predčasných voľbách a o skrátení volebného obdobia, keby sme sa striktne držali volebného programu OĽANO, hoci ho niektorí vyslovene dezinterpretujú. My vo volebnom programe máme jasne napísané, že skrátenie volebného obdobia sa nemá diať referendom. Ale prečo vlastne sa o tom rozprávame a dostali sme sa až k tomuto bodu, lebo ak hovoríme o poslednom referende, tak ja myslím, že najsilnejší taký signál alebo najsilnejší dojem, ktorý ja z toho mám, je ten, že ľudia majú záujem rozhodovať o veciach verejných, pretože prišli v pomerne slušnom počte a že majú záujem rozhodovať aj o skrátení volebného obdobia. To, že či to bude referendom, ľudovým hlasovaním, to už je viac judikatúra Ústavného súdu, ktorá nás posúva k ľudovému hlasovaniu, nie k referendu, a o tom sa, samozrejme, o tom, samozrejme, treba diskutovať, ale my takisto vo volebnom programe sme robili v roku 2019, potom prišli rozsudky a nálezy Ústavného súdu a my budeme musieť reagovať na neho aj pri zostavovaní ďalšieho volebného programu a nie všetko, čo tam bolo pred pár rokmi, jednoducho tam bude aj, aj teraz. Čiže je to legitímna otázka, treba o tom diskutovať. A potom prečo september? Marek správne povedal, že my sa opierame o voličov. Nie o voličov Fica a voličov Pellegriniho, my sa opierame o voličov OĽANO a ďalších, ktorí nám jasne hovoria, že oni nechcú predčasné voľby a pre nás ten september je skutočne kompromis aj kvôli tomu, prečo, že sa ľudia boja tých predčasných volieb, nie kvôli nám, ale kvôli opozícii, kvôli návratu opozície. A chceme takisto ďalej pomáhať ľuďom, pretože viaceré veci treba dotiahnuť a už to nepočká na ďalšiu vládu a máme tu aj reformy, ktoré treba vykonať, národné parky, zdravotníctvo, vyšetrovania, treba nechať orgánom činným v trestnom konaní voľné ruky. To sú všetko dôvody, je ich množstvo, ktoré sú za september a my ten september, jednoducho to je jediná možnosť, ak už nejde dovládnuť do riadnych... (Prerušenie vystúpenia časomerom.)
Pčolinský, Peter, podpredseda NR SR (2023-05-18):
Nech sa páči, prezentujeme sa a hlasujeme o návrhu zákona ako o celku. Ešte neodchádzajte, páni poslanci, povieme si ďalší postup rokovania Národnej rady. (Hlasovanie.) Prítomných 139, za 62, proti 2, zdržalo sa 73, nehlasovali 2. Konštatujem, že tento návrh zákona sme neschválili. Páni poslanci, vzhľadom na to, že neprešiel návrh strany SaS, aby sme ukončili to rokovanie Národnej rady zajtra, budeme riadne pokračovať podľa štandardných, štandardných rokovacích dní, to znamená, dnes o 17.00 hod. normálne hlasujeme, ale nie som si istý zajtrajšok, či sa hlasuje... nehlasuje sa, ale rokujeme do 16.00 hod. a potom pokračujeme normálne v utorok o 9.00 hod. s tým, že sa hlasuje o 11.00 hod., o 17.00 hod., až kým plynule neprejdeme do júnovej schôdze. Procedurálny návrh, pán poslanec Kremský.
Blanár, Juraj, poslanec NR SR (2020-05-19):
Páni poslanci, ja vás všetkých beriem jako mojich kolegov a nemusím súhlasiť s vašimi názormi a vy nemusíte súhlasiť s mojimi, ale vzájomne sa minimálne rešpektujeme. A preto, pán Šefčík, mňa nič nevyrušilo, nemusíte sa obávať, natoľko som už dosť skúsený, len som chcel nechať tomu priestor, aby bolo jasne vidieť, že môže sa takýmto spôsobom hocikto dehonestovať. Dneska to možno bude pán Blaha, nabudúce to budete vy. A vyprosujem si, ja som na vás nikdy nekričal a nič také, čo ste hovorili, som nerobil. Tak keď chcete mne niečo hovoriť, tak hovorte konkrétne mne. Lebo potom sa to môže vrátiť aj vám. A, pán Osuský, ani vy nie ste nepopísaný papier. Ak teda hovoríte o Ľubovi Blahovi, že on je nepopísaný papier, no vy nie ste popísaný, teda vy nie ste nepopísaný rovnako. Veď my si pamätáme, že ste tu ľudí, ktorí volili stranu SMER – sociálna demokracia, nazvali alebo povedali ste o nich, že žerú seno. A teraz by som ja mal protestovať, aby ste nás nereprezentovali v Rade Európy? Alebo v Parlamentnom zhromaždení NATO? Nie, lebo ja chcem zachovať si korektný vzťah, viem, že máte iný názor, ale nikdy by som nešiel na ľudskú podstatu a niekoho takýmto spôsobom dehonestoval. A viete, tá vaša ironizácia, možno je na úsmev, ale viete, spájať Mariana Kotlebu so stranou SMER – sociálna demokracia, tak to už je trošičku na čiare, ale; ja viem, že to je váš prístup, ja som to povedal aj na zahraničnom výbore, ja si budem zvykať na váš prístup, lebo si myslím, že to možno ani tak nemyslíte, ako to hovoríte, ale vážme tie slová. A ja som nič iné nehovoril len to, že mali by sme ctiť pomerný princíp a mali by sme aj ctiť to, že niekto dostal mandát a prečo by nemohol zastupovať Národnú radu, keď to strana, ktorá to má právo v parlamente navrhovať, aby sa to rešpektovalo. To je celé, čo som chcel povedať.
Kollár, Boris, predseda NR SR (2022-06-22):
Prosím, prezentujme sa a hlasujeme. (Hlasovanie.) Prítomných 125 poslancov, za 68, proti 20, zdržalo sa 35, nehlasovali 2. Konštatujem, že sme schválili návrh novely zákona č. 343/2015 Z. z. o verejnom obstarávaní . Teraz o slovo sa v zmysle rokovacieho poriadku prihlásil pán minister Sulík, minister hospodárstva, čím sa otvára rozprava. Je to vládny návrh zákona, ktorým sa mení a dopĺňa zákon č. 251/2012 Z. z. o energetike, tlač 975. (Rokovanie o vládnom návrhu zákona, ktorým sa mení a dopĺňa zákon č. 251/2012 Z. z. o energetike a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony , tlač 975.)
M. Dzurinda, predseda vlády SR: (2002-02-07):
Na základe uvedeného poznania sa v posledných troch rokoch realizoval celý rad opatrení s cieľom posilniť ochranu štátnej hranice práve s Ukrajinou. Na tomto úseku, ktorý je dlhý 97,6 km, pôsobí v rámci odboru hraničnej a cudzineckej polície Košice VI hraničných oddelení Policajného zboru Beňatina, Čierna nad Tisou, Maťovské Vojkovce, Petrovce, Veľké Slemence a Vyšné Nemecké a dve oddelenia cudzineckej polície Policajného zboru na hraničných priechodoch, teda v Čiernej nad Tisou a Vyšnom Nemeckom. V rámci odboru hraničnej a cudzineckej polície Prešov pôsobia tri hraničné oddelenia Policajného zboru - Zboj, Ubľa a Ulič a jedno oddelenie cudzineckej polície Policajného zboru na hraničnom priechode v Ubli. Štátnu hranicu s Ukrajinou zabezpečujú hraničné oddelenia Policajného zboru s počtom 232 policajtov, 83 vojakov základnej služby útvaru vojsk hraničnej polície a na základe uznesenia vlády Slovenskej republiky číslo 929 zo dňa 26. 9. minulého roku taktiež 21 vojakov z povolania a 146 vojakov Armády Slovenskej republiky vyčlenených na zabezpečenie ochrany štátnej hranice v súvislosti s predpokladaným zvýšením počtu nelegálnych migrantov, smerujúcich do bezpečných krajín. Na zabezpečenie ochrany štátnej hranice výrazne prispeje aj zriadenie Národnej jednotky boja proti nelegálnej migrácii, ktorá ako mobilná jednotka bude poverená operatívnym spôsobom odhaľovať a postihovať trestnú činnosť spojenú najmä s obchodovaním s ľuďmi. Jednotka začne pôsobiť tohto roku od 1. apríla. Jednou zo základných podmienok, ktorú musí Slovensko splniť pred jej vstupom do Európskej únie, je profesionalizácia ochrany štátnych hraníc. Toto by som chcel, pán poslanec, podčiarknuť. V súčasnosti je spracovaný a postupne realizovaný projekt profesionalizácie ochrany štátnych hraníc s postupným znižovaním počtu vojakov základnej služby útvaru vojsk hraničnej polície, avšak počíta sa s postupným zvyšovaním policajtov, najmä na štátnej hranici s Ukrajinou a Maďarskom. Proces profesionalizácie ochrany štátnych hraníc bude skončený do konca tohto kalendárneho roku. Doteraz realizované opatrenia mali vplyv na stabilizáciu v oblasti nelegálnej migrácie na úseku štátnej hranice s Ukrajinou. Musím však podotknúť, že nelegálne migračné toky pri vstupe na územie Slovenskej republiky sa presúvajú na úsek štátnej hranice s Maďarskou republikou. Toľko, pán poslanec.
Glváč, Martin, podpredseda NR SR (2017-06-16):
Ďakujem. S reakciou pán poslanec Mihál.
Blanár, Juraj, podpredseda NR SR (2021-06-16):
Pán poslanec Tomáš Šudík, nech sa páči.
Sulík, Richard, predseda NR SR (2011-07-08):
Prosím, hlasujte teraz. (Hlasovanie.) Z prítomných 125 poslancov hlasovalo 11 za, 71 proti, 42 sa zdržalo, 1 nehlasoval. Bod 9 spoločnej správy nebol schválený.
Čepček, Martin, poslanec NR SR (2023-02-14):
Ďakujem pekne. Pani poslankyňa Zemanová, ani ja mnohokrát nerozumiem vašej legislatívnej iniciatíve, a dokonca ani procedurálnemu návrhu, kedy ste chceli zakázať opozícii sa vyjadrovať sa. No, znížili sa, ale ako, znížili sa tak, že sa zmenila metodika, a vôbec v tej metodike nie je napríklad tzv. tabletka alebo iné veci. Čo sa týka ekologických dôsledkov, no môžu byť aj ekologické dôsledky, ale, ale povedzme si, že máme tu aj tzv. chemickú antikoncepciu a podobné veci a, a žijeme tak, ako žijeme, a pijeme a jeme to, čo jeme. Tak len toľko, ďakujem.
T. Cabaj, podpredseda NR SR: (2009-06-18):
Ak môžem ja zodpovedať, veľmi jednoducho. Pán minister Jahnátek je na zahraničnej ceste. A keďže vláda rozhodla a poverila iného člena vlády v zastúpení vlády tento návrh predložiť, nám iné nezostáva ako rešpektovať, pretože je to v právomoci vlády. (Hlasy z rokovacej sály.) Dobre. Vyhlasujem rozpravu za skončenú. Vystúpil jediný prihlásený. Vystúpil pán spravodajca. Pán minister, chcete sa vyjadriť? Nech sa páči, pán minister.
Kotleba, Marian, poslanec NR SR (2016-10-26):
Nemám to na dlho, pani podpredsedníčka, 2 minútky.
Ďuriš Nicholsonová, Lucia, podpredsedníčka NR SR (2016-10-20):
Na vaše vystúpenie pán poslanec zareagujú dve panie poslankyne s faktickými poznámkami. Pani poslankyňa Remišová, nech sa páči.
Košútová, Magda, poslankyňa NR SR (2015-03-13):
Ďakujem pekne za slovo, pani podpredsedníčka. Vážené kolegyne, kolegovia, obraciam sa na vás opäť s prosbou o podporu tohto návrhu zákona, o teda jeho zmenu. Som si vedomá, že i napriek tomu, že zákon sa prijal, zmeny len minulý rok, je v tomto návrhu snaha odstrániť nedostatky, ktoré sa objavili pri aplikačnej praxi zákona, ktorá preukázala, že tí, ktorí chcú tento zákon obchádzať, zneužívajú najmä dve skutočnosti. Prvou je to, že zneužívajú inštitút zámenných zmlúv, ktorý bol z dôvodu napomôcť usporiadanie vlastníctva pozemku pod budovami vyňatý z tohto zákona. Katastrálnym odborom sú predkladané na vkladové konania desiatky zámenných zmlúv, kde sa poľnohospodárske pozemky zamieňajú za hnuteľné veci alebo ktorými sa síce zamieňa pozemok za pozemok, avšak v úplne neprimeraných výmerách až v rozsahu hektáre za metre štvorcové, čo svedčí o snahe obchádzať ustanovenia tohto zákona. Druhým zneužívaným ustanovením je ustanovenie podľa § 6 ods. 8 písm. b) tohto zákona, podľa ktorého je možno status blízkej alebo príbuznej osoby preukazovať nielen verejnými listinami, ale aj čestným vyhlásením. Katastrálne odbory okresných úradov majú každodenné skúsenosti, že čestné vyhlásenie na uvedený účel je zneužívané, a preto ho navrhujeme zo zákona vypustiť. Návrh zákona je v súlade s Ústavou Slovenskej republiky aj s platnými medzinárodnými záväzkami Slovenskej republiky. Nevyžiada si zvýšené nároky na štátny rozpočet ani na rozpočty obcí a vyšších územných celkov a nemá negatívny vplyv na podnikateľskú sféru, zamestnanosť ani na životné prostredie. Prosím vás o podporu tohto zákona.
Laššáková, Jana, podpredsedníčka NR SR (2012-07-02):
Na vystúpenie pána poslanca s faktickými poznámkami dvaja páni poslanci. Pán poslanec Fecko a pán poslanec Kuffa. Končím možnosť prihlásiť sa s faktickými poznámkami. Pán poslanec Fecko, nech sa páči.
Laššáková, Jana, podpredsedníčka NR SR (2012-11-29):
Pani podpredsedníčka Zmajkovičová. Nech sa páči.
J. Ivančo, poslanec: (2007-09-14):
Ale k poslancovi kolegovi Gogovi. Chcem sa ti poďakovať za vecný tón vystúpenia. Chcem ale aj upozorniť na niektoré tvoje vstupy, čo sa týka možnože nedostatočného spracovania, možnože nedostatočného pochopenia niektorých častí. A to je vzťah školy a školského vzdelávacieho programu, pokiaľ škola nie je zaradená ešte v sieti, myslím, že už to spomínal aj pán poslanec Fronc, teda novo vznikajúca škola. Ďalej, vzťah experta a zriaďovateľa takisto je iný pri novo vznikajúcej škole a škole, ktorá už je v sieti a ktorá len ponúkne školský vzdelávací program na schválenie. Ale myslím si, že, aj hovorím, či už je to nedostatok napísania zákona alebo nepochopenia, to zdôrazňujem opäť, je to, čo si povedal, na diskusiu v druhom čítaní. To sú vecné, technické a legislatívne výhrady do druhého čítania. Ale chcem sa ti poďakovať za to, že si nepovedal jednu ideovú výhradu voči zneniu zákona. Ty si zákon ako celok neodmietol, len si uviedol niektoré jeho chyby a nedostatky, ktoré, opakujem, sa dajú odstrániť. Ešte jedna poznámka k tým učiteľom prvého až štvrtého ročníka a k tomu prechodu na prvý až piaty ročník, ako je to navrhované v zákone. Som presvedčený, že je dostatok učiteľov s kvalifikáciou na prvý až štvrtý ročník, pretože oni boli prví, ktorých sa dotkol demografický pokles. Práve teraz táto vlna prichádza na stredné školy, ale máme hojne učiteľov prvého až štvrtého ročníka, ktorí by sa radi vrátili do školy. Ďakujem pekne.
Laššáková, Jana, podpredsedníčka NR SR (2014-11-09):
S reakciou pán poslanec Galko.
Kazda, Radovan, poslanec NR SR (2020-07-08):
Ďakujem. Pán predsedajúci, prosím, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Viskupič, Jozef, poslanec NR SR (2016-09-08):
Ďakujem. Ja prosiť nebudem, ja poviem asi k tým prenosom. Myslím, že je absolútna hanba, že pán predseda parlamentu si tu robí svoju súkromnú izbu revolučných tradícií a zavádza vojakov do auly Národnej rady a nemá absolútne žiadny záujem na tom, aby sa vyriešilo to, že Národná rada je živená až 200-megovým internetom. Som jeden z tých, ktorý opakovane pri dôležitých schôdzach dávajú procedurálne návrhy preto, že nás kontaktujú ľudia zvonku, pretože im nevieme sprostredkovať priame a online rokovanie Národnej rady. Máme zriadený vlastný portál nrsr.tv, kde aj túto tabuľu, jediný, miesto Národnej rady, ktorá hovorí o tom, kto je prihlásený a v akom poradí, sprostredkovávame celej verejnosti. To, že v 21. storočí zavádzame izbu revolučných tradícií vo foyer parlamentu a neriešime problém, že ľudia majú právo vidieť, čo sa v Národnej rade deje, je pre mňa výzva. Ja preto hovorím, že budem asi prvý z tých, a hrdo sa k tomu hlásim, ktorý dostane pokutu za to, že bude chcieť šíriť pravdu o tom a natáčať tú pravdu v pléne parlamentu, čo sa tu vlastne deje. To mi nikto ako poslancovi Národnej rady zabrániť nemôže. A keď za to dostanem pokutu, tak budem o tejto pokute hovoriť. Pretože každá akcia vyžaduje reakciu a naplnením môjho mandátu je hovoriť o tom, čo sa na verejnom priestranstve v pléne Národnej rady deje. Toto je totižto plénum, kde má prebiehať slobodná diskusia a jej sprostredkovanie verejnosti. A preto... (Prerušenie vystúpenia časomerom.)
Bublavý, Dušan, poslanec NR SR (2017-06-13):
Ďakujem za slovo. Vážený pán predseda, vážené kolegyne, kolegovia, v rozprave vystúpili štyria páni poslanci. Najskôr budeme hlasovať o pripomienke prezidenta Slovenskej republiky s odporúčaním gestorského výboru neschváliť.
Šimečka, Michal, podpredseda NR SR (2024-06-21):
Ďakujem, pán poslanec. Otváram rozpravu. Nedostal som žiadnu písomnú prihlášku do rozpravy, pýtam sa preto, či sa chce niekto prihlásiť ústne. Končím možnosť prihlásiť sa do rozpravy. Ako prvý teda, pán poslanec Hargaš, nech sa páči.
Mojš, Milan, poslanec NR SR (2019-06-25):
V rozprave bol podaný pozmeňovací návrh pána poslanca Ivana, o ktorom nemôžme hlasovať, pretože boli schválené body 15 a 18 z informácie výboru.